— Беренсе һуғыш менән икенсе һуғыш араһындағы тыныс өс йылдың исеме генә тыныс булды инде. Был ваҡыт эсендә чечендар ваһһабизмға ҡаршы көрәштеләр. Битлек кеймәгән ҡатын-ҡыҙҙарҙы төрлөсә хурланылар. Минең ике һеңлемде күҙ алдымда көсләнеләр. Йөмһүриәт етәкселәре лә уларҙың мәғәнәһеҙ талаптарына, закондарына артыҡ юл ҡуйып, халыҡты үҙҙәренән биҙҙерҙе. Мин Дудаев һәм Масхадов режимына ҡаршы көрәшеү өсөн ҡулыма ҡорал алып, доброволец сифатында Рәсәй армияһы сафына баҫтым. Күптәр шулай эшләне. Әгәр ҙә тәүге һуғышта халыҡ Дудаев яҡлы булһа, Рәсәй һалдаттарына ҡаршы ҡорал тотоп һуғышһа, икенсе һуғыш башланғас, ул федераль ғәскәрҙәргә ҡаршылыҡ күрһәтмәне. Киреһенсә, рустарҙың килерен көттө. Ләкин Рәсәй армияһы беҙҙең өмөттө аҡламаны, бер ғәйепһеҙ тыныс халыҡты аяуһыҙ рәүештә ҡыра башланы. Күп ауылдар, ҡалалар ер менән тигеҙләнеп, хараба хәлендә ҡалдылар. Бөгөн чечендарҙың тыныс халҡы төрлө өлкәләргә, республикаларға, ғөмүмән, сит илдәргә, алыҫ яҡтарға ҡасып китеп, таралып бөтә яҙҙы. Чечняла чечендар ҡалманы тиерлек. Ә мин, үҙ халҡымдың ауыр хәлдә тороп ҡалғанын күреп, федераль ғәскәрҙәрҙе ташлап киттем. Әйткәндәй, күп чечендар хәрбиҙәрҙең әшәке ҡылығына нәфрәтләнеп, Рәсәй армияһынан китте. Хәҙер нейтраль позицияла торһам да, Мәскәүҙең Кавказда үткәргән сәйәсәтен, ҡанлы эштәрен чечен халҡына ҡаршы үткәрелгән геноцид, тип иҫәпләйем.